এটা স্পষ্ট যে, সত্তরের দশকে বাংলাদেশের প্রায় ৫০ হাজার উপজাতীয় জনগণের ভারত গমনের ঘটনাটি আমাদের প্রতিবেশী ভারতীয় পক্ষের প্রত্যক্ষ মদদ ও উৎসাহ ছাড়া ঘটেনি। কিন্তু শ্রীলংকার তামিল বিদ্রোহের মতো এক্ষেত্রেও ভারতীয় পক্ষের এই পদক্ষেপ ছিল আত্মঘাতী। শ্রীলংকার ক্ষেত্রে যেমন অল্পদিনেই তামিল বিদ্রোহ বুমেরাং হয়ে ভারতীয় ভূখণ্ডে ছড়িয়ে পড়তে থাকে, তেমনি ওই সময় ত্রিপুরা ও মিজোরামে বাংলাদেশের উপজাতীয় বিদ্রোহীদের অবস্থান ভারতের উত্তর-পূর্বাঞ্চলীয় ‘সাত বোন’-এর নাজুক অবস্থা আরও নাজুক করে তুলছিল। কথিত ‘জুমল্যান্ড’-এর সমীকরণে বহু পুরাতন ‘অপারেশন ব্রহ্মপুত্র’ নবরূপে আবির্ভাবের রাস্তা তৈরি হচ্ছিল।